钦定古今图书集成/明伦汇编/交谊典/第019卷 > 礼记 > 《送同年子张盥》唐·刘禹锡
## 钦定古今图书集成/明伦汇编/交谊典/第019卷 > 礼记 > 《送同年子张盥》唐·刘禹锡

尔生始悬弧。我作座上宾。引箸举汤饼，祝词《天麒麟》。
今成一丈夫，坎坷愁风尘。长裾来谒我，自号庐山人。
道旧与抚孤，悄然伤我神。依依见眉睫，默默含悲辛。
永怀同年友，追念出谷辰。三十二君子，齐飞凌烟旻。
曲江一会时，后会已凋沦。况今三十岁，阅世难重陈。
盛时一已过，来者日日新。不如摇落树，重有明年春。
火后见琮璜，霜馀识松筠。肃机乃独秀，武抱一绝伦。
尔今持我诗，西见二重臣。成贤必念旧，保节在安贫。
清时为丞郎，气力侔陶钧。乞取升斗水，因之云汉津。

《汉书叙传》：“班彪，字叔皮，幼与从兄嗣共游学，家有赐
书，内足于财。父党扬子云以下，莫不造门。”

《世说》：补马伏波尝有疾，梁松来候之，独拜床下不答。
诸子问曰：“帝婿贵重，奈何不为礼？”伏波曰：“我乃松父
友，虽贵，何得失其序？”

《后汉书朱晖传》：“晖与同郡陈揖交善。揖早卒，有遗腹
子友，晖常哀之。及司徒桓虞为南阳太守，召晖子骈
为吏。晖辞骈而荐友，虞叹息，遂召之。其义烈若此。”
《陈蕃传》：“蕃字仲举，汝南平舆人也。蕃年十五，尝闲处
一室，而庭宇芜秽，父友薛勤来候之，谓蕃曰：‘孺子何
不洒埽以待宾客’？蕃曰：‘大丈夫处世，当埽除天下，安
事一室乎’？”勤甚奇之。

《王朗家传》：“朗与沛国名士刘阳交友，阳以汉室渐衰，
知太祖有雄才，恐为汉累，意欲除之，而事不会。及太
祖求其嗣子甚急，其子惶窘，走伏无所。阳亲旧虽多，
莫敢藏者。朗乃纳受积年。及从会稽还，又数开解，太
祖乃释之。”

《世说新语》：陈太丘与友期行，期日中，过中不至，太丘
舍去，去后乃至。元方时年七岁，门外戏客问元方：“尊
君在不？”答曰：“待君久不至。已去。”友人便怒曰：“非人哉！
与人期行。”相委而去。元方曰：“君与家君期日中，日中
不至则是无信，对子骂父，则是无礼。”友人惭，下车引
之，元方入门不顾。

《贫士传》：吴祐者，不知何地人也。年二十丧父，居无担
石而不受赡遗。常牧豕于长垣泽中，行吟经书。遇父
故人谓之曰：“卿二千石子，而自业贱事，纵子无耻，奈
先君何？”祐辞谢而已，守志如初。

《魏志陈群传》：“群父纪，有盛名。鲁国孔融高才倨傲，年
在纪、群之间，先与纪友，后与群交，更为纪拜，由是显
名。”

《蜀志张裔传》：“裔少与犍为杨恭友善，恭早死，遗孤未
数岁，裔迎留，与分屋而居。长大为之娶妇，买田宅产
业，使立门户。”

《晋书解系传》：系父修，魏琅邪太守。时荀勗门宗彊盛，
朝野畏惮之。勗诸子谓系曰：“‘我与卿为友，应向我公
拜’。勗又曰：‘我与尊先，使君亲厚’。系曰：‘不奉先君遗教，
公若与先君厚，住日哀顿，当垂书问，亲厚之诲，非所
敢承’。勗父子大惭。”

《郑袤传》：袤父泰有高名，袤少孤，早有识鉴。荀攸见之
曰：“郑公业为不亡矣。”随叔父浑避难江东，时华歆为
豫章太守，浑往依之，歆素与泰善，抚养袤如己子。
《虞潭传》：𩦎字思行，潭之兄子也。与谯国桓彝俱为吏
部郎，情好甚笃。彝遣温拜𩦎，𩦎使子谷拜彝。
《宋书。蔡廓传》，廓子兴宗，十岁失父，哀毁有异。傅隆与
廓相善，兴宗修父友敬。

《南史刘勔传》：“勔子悛，悛弟子孝绰，幼聪敏，七岁能属
文。父绘，齐时掌诏诰，孝绰时年十四，绘尝使代草之。
父党沈约、任昉、范云等闻其名，命驾造焉，昉、尢相赏
好。范云年长绘十馀岁，其子孝才与孝绰年并十四
五。及云遇孝绰，便申伯季，乃命孝才拜之。”

《北齐书陆卭传》：“卭少机悟，好学不倦，甚为河间邢卲
所贵。卲父与卭父子彰交游，尝谓子彰曰：‘吾以卿老
蚌，遂出明珠，意欲为君纪，可乎？由是名誉日高’。”
《唐书郗士美传》：“士美年十二，通五经、《史记》《汉书》皆能
成诵。父友萧颖士、颜真卿、柳芳与相论绎，尝曰：‘吾曹
异日当友二郗之间矣’。”

《沈既济传》：既济子传师，字子言。材行有馀，能治《春秋》，
工书，有楷法。少为杜佑所器。贞元末，举进士。时给事
中许孟容、礼部侍郎权德舆乐挽毂士，号“权、许。”德舆
称之于孟容，孟容曰：“我故人子，盍不过我？”传师往见
谢曰：“闻之丈人，脱中第，则累公举矣。故不敢进。孟容
曰：如子，可使我急贤诣子，不可使子因旧见我。”遂擢第。

《旧唐书李泌传》：“泌子繁，少聪警，有才名，无行义。泌与
右补阙、翰林学士梁肃友善，尝命繁持所著文，请肃
润色。繁亦自有学术，肃待之甚厚，因许师事，日熟其
门。及肃卒，繁乱其配，士君子无不叹骇。”

《北梦琐言》：太尉李德裕神俊，宪宗赏之，坐于膝上。父
吉甫每以敏辩夸于同列，武相元衡召之，谓曰：“吾子
在家所嗜何书？”意探其志也。德裕不应。翌日，元衡具
告吉甫，因戏曰：“公诚涉大痴耳。”吉甫归以责之，德裕
曰：“武公身为帝弼，不问理国调阴阳，而问所嗜书者，
成均礼部之职也。其言不当，所以不应。”吉甫复告，元
衡大惭，由是知名。

《全唐诗话》：魏公崔铉，元略之子也。为儿时，随父访韩
宣公滉，滉指架上鹰令咏焉。吟曰：“天边心胆架头身，
欲拟飞腾未有因。万里碧霄终一去，不知谁是解绦
人。”滉曰：“此儿可谓前程万里也。”宝历三年登第，久居
廊庙，三拥节麾。

《宋史郭从义传》：“其先沙陀部人。父绍古，事后唐武皇，
忠谨，特见信任，赐姓李氏。绍古卒，从义才丱角，庄宗
畜于宫中，与诸子齿。明宗与绍古同事武皇，情好款
狎，即位，以从义补内职，累迁内园使。”

《苏易简传》：蜀人何光逢，易简父之执友也。尝任县令，
坐赂削籍，流寓京师。会易简典贡院，光逢代人充试
以取贸，易简于稠人中屏出之。光逢遂造谤书，斥言
朝廷事，且讥易简。易简得其书以闻，逮捕光逢，狱具，
坐弃市。易简以杀光逢非其意，居常怏怏，母薛氏以
杀父执切责之，易简泣曰：“不谓及此，易简罪也。”
《吕公著传》：公著子希哲，以荫入官，父友王安石劝其
勿事科举，以侥幸利禄，遂绝意进取。安石为政，将置
其子雩于讲官，以希哲有贤名，欲先用之。希哲辞曰：
“辱公相知久，万一从仕，将不免异同，则畴昔相与之
意尽矣。”安石乃止。

《卲伯温传》：“伯温，康节处士雍之子也。雍名重一时，如
司马光、韩维、吕公著、程颐兄弟，皆交其门。伯温入闻
父教，出则事司马光等，而光等亦屈名位辈行，与伯
温为再世交。故所闻日博，而尤熟当世之务。光入相，
尝欲荐伯温，未果而薨。”

《张洎传》：“洎与张佖议事不协，遂为仇隙。始以从父礼
事佖，既而不拜。”

《陈君仁传》：君仁字安行，兴化军人。父太府少卿膏，娶
明州汪氏女，因家焉。君仁年十四而孤，以荫授铅山
尉，绍兴二十一年举进士。秦桧与膏有故，有劝以一
见可得美官，君仁曰：“是有命焉。”终不自通。

《陈埙传》：“埙字和仲，庆元府鄞人。大父叔平与同郡楼
钥友善。死，钥哭之，埙才四岁，出揖如成人。钥指槃中
银杏使属对，埙应声曰：‘金桃’。问何所据，对以‘杜诗‘鹦
鹉啄金桃’。钥竦然曰：‘亡友不死矣’’。”
《赵与懽传》：“袁士、宋斌，少从黄干、李燔登朱熹之门。学
禁方严，羇旅困沮。年且八十，与懽延之事以父行，奏
乞用旌礼布衣故”事，死葬西湖上，岁一祭焉。

《袁甫传》：“‘甫迁起居舍人，时朝廷以边事为忧，史嵩之
帅江西，力主和议。甫奏曰：臣与嵩之居同里，未尝相
知，而嵩之父弥忠则与臣有故。嵩之易于主和，弥忠
每戒其轻易。今朝廷甘心用父子异心之人，臣谓不
特嵩之之易于主和，抑朝廷亦未免易于用人也’。疏
入不报。”

《传讲杂记》：“予少时诣父执欧阳公、王荆公、司马温公，
欧阳公拜则立扶之，既再拜则又拜，多其慰抚之如
子侄。及传达正献公语，乃变容唯唯，见荆公、温公，皆
先答拜，俟叙述事，然后跪扶之。”

《闻见前录》：尹师鲁以贬死，其子朴方襁褓。既长，韩魏
公闻于朝，命官。魏公到北京，荐为属，教育之如子弟。
朴少年有才，所为或过举，魏公挂师鲁之像哭之，朴
亦早死。乌乎！魏公者可以谓之君子矣。

韩魏公留守北京，李稷以国子博士为漕，颇慢公，公
不为较，待之甚礼。俄潞公代魏公为留守，未至，扬言
云：“李稷之父绚，我门下士也，闻稷敢慢魏公，必以父
死失教至此，吾视稷犹子也。”果不悛，将庭训之。公至
北京，李稷谒见，坐客次久之，公著道服出，语之曰：“而
父吾客也，只八拜。”稷不获已，如数拜之。

《清波杂志》：煇忆年及冠，从父执陈彦育序游锺山，陈
题三四诗于八功德水庵之壁：“寒骑瘦马度山腰，目
断青溪第一桥。尽是帝王陵墓处，野风荒草暝萧萧。
十年尘土暗衣巾，乱走江乡一病身。西第将军成底
事，北朝开府是何人？”止记其二。陈，句容人，素与先人
厚善，先人尝次其韵：“雄压吴头控楚腰，千峰环拱冶
城桥。黄旗紫盖旋归汉，古刹凄凉尚号萧。”“北岳经行
匪滥巾，相陪来现隐沦身。春萝秋桂还吾辈，白浪红
尘付若人。”皆书于壁。二十年后再过之，皆不存矣。
《彦周诗话》：仆年十七岁时，先大夫为江东漕，李端叔、
高秀实皆父执也，适在金陵。二公游蒋山，仆虽年少数从杖履之。后在定林说元微之诗，引事当有出处，
屈曲隐奥，高秀实皆能言之，仆不觉自失。因思古人
读书多，出语皆有来处，前辈亦读书多能知之也。
《曲洧旧闻》刘道原自洛还庐阜时，过淮南，见晁美叔，
美叔呼诸子拜之，道原曰：“诸郎皆秀异，必有成立，无
为訞学，但自守家法，他日定有闻于世。”訞学已为今
日患，后三十年横流，其患“有不可胜言者。恕与公老
矣，诸郎皆自见之，勿忘吾言。”

《见闻搜玉》：赵忠定汝愚初登第，谒赵端彦德庄。庄尝
与愚父兄游，语之曰：“谨毋以一魁寘胸中。”又曰：“士大
夫多为富贵诱坏。”又曰：“今日于上前得一二语奖谕，
明日于宰相处得一二句褒拂，往往丧其所守者多
矣。”忠定拱手曰：“谨受教。”

《元史刘因传》：“因蚤丧父，事继母孝，有父祖丧未葬，投
书先友翰林待制杨恕怜而助之，始克襄事。”

《金履祥传》：“履祥笃于分义，有故人子坐事，母子分配
为隶，不相知者十年，履祥倾资营购，卒赎以完。其子
后贵，履祥终不自言，相见劳问辛苦而已。”

《辍耕录》：“吾乡陈刚中先生，临海县人。国初时尝为僧
以避世变。一日，大书所作诗于其父执某之粉墙上
云：‘我不学寇丞相，地黄变发发如漆。又不学张长史，
醉后挥毫扫狂墨。平生绀发三千丈，几度和云眠石
上。不合感时怒冲冠，天公罚作圆顶相。肺肝本无儿
女情，亦岂惜此双鬓青。只忆山间秋月冷，搔首不见’”
髼松影。父执见之曰：“此子欲归俗也。”呼来馆之，命养
发。经半年馀，谓曰：“汝当娶，吾将以女事汝。”先生辞谢
再三。既而命寓他所，遣媒妁行，言择日迎归。父执喜
曰：“五马入门矣。”先生虽获佳偶，自妻母以至妻之兄
姊弟妹皆不然。遂挈家入京。馆阁诸老交章荐举入
翰林。会朝廷遣使交趾，授先生礼部郎中，副之至交
州，尝有诗曰：“老母越南垂白发，病妻塞北倚黄昏。蛮
烟瘴雨交州客，三处相思一梦魂。”及抵安南国，以文
字言语谕之，其国遂降，将其世子并国相入朝。后以
功授治中，典乡郡，终老焉。若父执者，可谓识人也。
《明外史李思齐传》：至正二十五年，封思齐许国公，寻
加平章政事、邠国公。思齐，故与察罕乡里，同起兵，齿
位相埒，无所降屈。察罕死，扩廓总天下军，以檄檄思
齐。思齐怒曰：“吾与若父交，若父进酒三拜然后饮。若
发未燥，敢檄我耶？”令一骑毋出关。

《古穰杂录》：康斋先生父任司成祭酒，胡父执也，自京
还家，往谒之，至大门四拜而退。明日又造其宅，方请
见，曰：“昨日已行拜礼，今日长揖。”问其故，曰：“先生父执
也，面拜恐劳尊。”

《见闻搜玉》：太和刘伯川善观人，陈孟洁、杨士奇皆以
故人之子入见，因雪留饮，命各赋诗。洁云：“十年勤苦
事鸡窗，有志青云白玉堂。会待春风杨柳陌，红楼争
看绿衣郎。”奇云：“飞雪初停酒未消，溪山深处踏琼瑶。
不厌寒气侵人骨，贪看梅花过野桥。”伯川顾洁笑曰：
“风流进士。”顾奇笑曰：“子当大用，尚勉之。”卒如其言，岂
非“《诗》言志”耶？

《太平清话》：李太仆应祯、陆参政容、庄定山昶、吴文定
公宽、谢礼侍铎、沈处士周、吕太常㦂，皆衡山先生父
之交也。先生不敢自托于诸公，各赋一诗，命曰《先友
列朝诗集》。文征仲，长洲人，父温州守，宗儒有名德。吴
原博、李贞伯、沈启南皆其执友。征仲受文法于吴，受
书法于李，受画法于沈，而又与祝希哲、唐伯虎、徐昌
国切磨为诗文，其才少逊于诸公，而能兼撮诸公之
长。

《浙江通志》：“黄孔昭字世显。年十四，父母相继殁于京
师，扶丧归葬，哀毁骨立。既长，父执友，建宁守贺浤因
其贤，欲举为松溪训导。孔昭曰：‘士之出处乃藉人邪’？
不就。”

《江宁府志》：“王冯字杲青，四川学宪，芝瑞公子。至性过
人，豪爽有大节。芝瑞死王事，槁葬瑞州西郊之梅庵。
冯家赤贫，徒跣奔迎，经营逾年，间关万里，奉柩以归。
时六合潘公士奇与芝瑞同官同志、同患难，同葬梅
庵。冯载与俱归。方起榇时，见庵侧更有两棺暴墙隅，
询之庵僧，曰：‘此故广东直指顾公之俊及其父棺也’。”
之俊与芝瑞为患难交，芝瑞殉时，之俊为经纪其丧。
冯尝从旅壁读之俊文，心仪之；至是，悲感不胜；乃葬
之俊父于己父圹，葬之俊于潘公圹，各碣其墓而表
志之。

《礼记·檀弓》：“父之友哭诸庙门之外。”

《丧大记》：“既葬，父之友，食之则食之矣。”

《坊记》：子云：“于父之执，可以乘其车，不可以衣其衣。君
子以广孝也。”

《大戴礼记·曾子本孝》篇：“父死三年，不敢改父之道。又
能事父之朋友，又能率朋友以助敬也。”

《晋书·礼志》：“父之执友，有如子之礼。”

松来候之，独拜床下，援不答。松去，诸子问曰：“梁伯孙
帝婿贵重，公卿莫不惮之，大人独不为礼。”援曰：“我乃
松之父友也。虽贵，何得失其序乎？”王丹召为太子少
傅，大司徒侯霸欲与交友，遣子昱候于道，迎拜车下，
丹下答之，昱曰：“家君欲与君结友，何为见拜？”丹曰：“君
房有是言，丹未之许也，然则答拜乃疏之耳。”至国朝
东都时，此礼犹在。韩魏公留钥北京日，李稷以国子
博士为漕，颇慢公，公不与较，待之甚礼。俄潞公代魏
公为留守，未至，扬言曰：“李稷之父绚，我门下士也，闻
稷敢慢魏公，必以父死失教至此。吾视稷犹子也。”果
不悛，将庭训之。公至北京，李稷谒见，坐客次久之，著
道服出，语之曰：“而父吾客也，只八拜。”稷不获已，如数
拜之。此事或传李稷为许将。熙宁初，吕晦叔子谒欧
阳公于颍上，疑当拜与否，既见，叙拜文忠不复辞，受
之如受子侄之礼。二子既出，深叹前辈不可及。崇宁
间，陆佃农师在政府日，有大卿岑象先，喦起于农师，
为父执。一日来访，延之堂奥，具冠裳拜之。既而岑作
手简来谢云：“前日登门展庆，蒙公敦笃事契，俾纳贵
礼，于公有㧑谦之光，使老者增僭易之过。然大将军
有揖客，古人以为美谈。今文昌纲辖有受拜客，顾不
美于前人乎？”前辈遇通家子弟，初见请纳拜者，既受
之，则设席望其家，遥拜其父祖，乃始就坐。盖当时风
俗尚厚，虽执政之于庶官，亦讲此礼，不以为异也。自
南渡以后，则世道日薄矣。然余幼时，犹见亲旧通家，
初见日，必先拜其家影堂，然后请谒，此礼今亦不复
见也。

《清波杂志》：“自昔名贤，严于辈行，尤笃通家之好。子弟
见父执必拜，或立受，或答半礼，呼以排年，或称小字
书问，以从表兄叔自处。尝记秦内翰守宣城，一族叔
见于公厅稠人中，叙至次，乃举小字以审之。”今则拜
礼施显宦则有佞贵之嫌，为父执者亦恐凭籍而为
我累，通家之契替矣。

《读书镜》：吕申公二子谒欧阳公于颍上，入见，公纳拜，
出则二子相叹以为不可。及韩魏公留守北京，李稷
以国子博士为漕，颇慢公，公不为较，待之甚礼。俄潞
公代为留守，未至，扬言云：“李稷之父绚，我门下士也，
闻稷敢慢魏公，必以父死失教至此，吾视稷犹子也。”
果不悛，将庭训之。公至北京，李来谒，坐客次久之，公
著道服出，徐语曰：“而父吾客也，只八拜。”稷不获已，如
数拜之。尹师鲁以贬死，其子朴方襁褓。既长，韩魏公
闻于朝，命官。魏公到北京，荐为属，教育之如子弟。朴
少年有才，所为或过举，魏公挂师鲁之像哭之。马援
有疾，梁松来候，独拜床下，援不答。诸子问曰：“梁伯孙
帝婿，贵重朝廷，公卿莫不惮之，大人奈何独不为礼
乎？”援曰：“我乃松父友也。”松怀不平，遂因事陷之。帝大
怒，追收援之印，槁葬城西。妻子草索，诣阙请罪，帝出
松书示之，方知所坐。夫纳拜以定其公，正言以折其
傲，泣像以动其心，此三君子之行事，皆古人也。若如
援之挟长，当松之挟贵，遂至执友之谊，不复可施，而
前辈一切执手殷勤之诲，亦从此杜口矣。可叹哉！
利玛窦《友论》孝子继父之所交友，如承受父之产业
矣。

《礼记》：